钦定古今图书集成/理学汇编/文学典/第023卷 > 文立
## 钦定古今图书集成/理学汇编/文学典/第023卷 > 文立

按《晋书儒林传》，“立字广休，巴郡临江人也。蜀时，游太
学，专《毛诗》《三礼》，师事谯周。门人以立为颜回、陈寿、李
虔为游、夏，罗宪为子贡，仕至尚书。蜀平，举秀才，除郎
中。泰始初，拜济阴太守，入为太子中庶子。上表请以
诸葛亮、蒋琬、费袆等子孙流徙中畿，宜见叙用，一以
慰巴、蜀之心，其次倾吴人之望。事皆施行。诏曰：‘太子
中庶子文立，忠贞清实，有思理器干，前在济阴，政事
修明；后事东宫，尽辅导之节。昔光武平陇蜀，皆收其
贤才以叙之，盖所以拔幽滞而济殊方也。其以立为
散骑常侍’。”蜀故尚书犍为程琼，雅有德业，与立深交。
武帝闻其名，以问立，对曰：“臣至知其人，但年垂八十，
禀性谦退，无复当时之望，不以上闻”耳。琼闻之曰：“广
休可谓不党矣，故吾善夫人也。”时西域献马，帝问：“立
马何如？”对曰：“乞问太仆。”帝善之，迁卫尉，咸宁末卒。所
著章奏诗赋数十篇，行于世。

按常璩《西州后贤志》：武帝选立为中庶子。立上疏曰：
“伏惟皇太子春秋美茂，盛德日新，始建幼志，诞陟大
繇。犹朝日初晖，良宝耀璞。侍从之臣，宜简俊乂，妙选
贤彦，使视观则睹礼容，棣棣之则，听纳当受嘉话。骇
耳之言，静应道轨，动有所采，佐清初阳，缉熙天光。其
任至重，圣王详择，终非粪朽，能可堪任。臣闻之，人臣
之道，量力受命。其所不谐，得以诚闻。”帝报曰：“古人称
与田苏游，非旧德乎？”十年，诏曰：“太子中庶子立，忠贞
清实，有思理器干。前在济阴，政事修明；后事东宫，尽
补导之节。昔光武平陇蜀，皆收其才秀，所以援济殊
方，伸叙幽滞也。其以立为散骑常侍。”累辞不许，上疏
曰：“臣子之心，愿从疏以求昵。凡在人情，贪从幽以致
明。斯实物性，贤愚所同。臣者何人，能无此怀，诚自审
量，边荒遗烬，犬马老甚，非左右机纳之器，臣虽至愚，
处之何颜？”诏曰：“常伯之职，简才而授，何嫌虚也。”立自
内侍，献可替否，多所补纳，甄致二州人士，铨衡平当，
为士彦所宗。帝每善其恭慎。迁卫尉，犹兼都职，中朝服其贤雅，为时名卿。连上表年老，乞求解簪还桑梓，
帝不听。咸宁末卒。帝缘立有怀旧性，乃送葬于蜀使
者，护丧事，郡县修坟茔，当时荣之。初，安乐思世子早
没，次子宜嗣，而思公立所爱者，立亟谏之，不纳。及爱
子立骄暴，二州人士皆欲表废，立止之曰：“彼自暴其
一门，不及百姓，当以先公故得尔也。”后安乐公淫乱
无道，何攀与上庸太守王崇、涪陵太守张寅为书谏
责，称“当思立言。”凡立章奏，集为十篇，诗、赋、论、颂亦数
十篇。

按《蜀志谯周传》注：《华阳国志》曰：“文立，字广休，少治《毛
诗》《三礼》，兼通群书。刺史费袆命为从事，入为尚书郎，
复辟为大将军东曹掾，稍迁尚书。蜀并，于魏，梁州建，
首为别驾从事，举秀才。晋泰始二年，拜济阴太守，迁
太子中庶子。立上言：‘故蜀大官及尽忠死事者子孙，
虽仕郡国，或有不才，同之齐民为剧’。又诸葛亮、蒋琬、
费袆等子孙流徙中畿，各宜量才叙用，以慰巴、蜀之
心，倾吴人之望。”事皆施行。转散骑常侍，献可替否，多
所补纳。稍迁卫尉，中朝服其贤雅，为时名卿。咸宁末
卒。立章奏、诗、赋、论讼凡数十篇。